Trump gee Biden toegang tot staatskas | Netwerk24
Datum vir voorlopige belasting uitgestel
Voorlopige belastingbetalers se sperdatum vir die indiening van hul opgawes is weens die menslike tragedie van die Covid-19-pandemie tot 15 Februarie uitgestel.
Covid-korrupsie: SA is nie alleen nie
Suid-Afrika, en talle lande oor die wêreld heen, gaan gebuk onder 'n vlaag van korrupsie wat gewone mense se toegang tot hulp tydens die Covid-19-pandemie seermaak.
24 November 2020 07:34
Nadat pres. Donald Trump vir weke vasgeskop het en nie toegelaat het dat Joe Biden, Amerika se aangewese president, toegang tot die staatskas verkry nie, het hy nou uiteindelik vir Biden die groen lig gegee, al erken hy nie Biden het gewen nie.
Trump het Biden Maandag toegang tot inligtingsessies en finansiering gegee, terwyl hy terselfdertyd beloof het om voort te gaan om teen die verkiesingsuitslae te veg.
Hoewel Trump nie erken het dat Biden die verkiesing gewen het nie, is sy toegewing om Biden toegang te gee die naaste aan 'n moontlike erkenning van 'n nederlaag.
Trump het vir weke voor en ná die verkiesing op 3 November aangevoer dat daar bedrog rondom die verkiesing is, maar hy kon nie bewyse vir hierdie bewerings gee nie.
Hierdie toegewing kom moontlik nadat prominente Republikeine Trump gemaan het om sy pogings te beëindig om sy verkiesingsnederlaag te keer.
Altesaam 20 dae ná die verkiesingsdag het die meeste lede van Trump se party Maandag steeds geweier om na Biden as die aangewese president te verwys of om Trump se bewerings van bedrog te bevraagteken.
Trump het ingestem dat Biden toegang tot die federale fondse kry sodat Biden sy oorgangspligte voor sy inhuldiging op 20 Januarie kan begin uitvoer.
Pres. Donald Trump het vir Joe Biden, Amerika se aangewese president, toegang tot befondsing en hulpbronne gegee. Foto: Reuters
Biden het Maandag voor Trump se toegewing lede van sy kabinet begin aankondig, selfs al het hy nie toegang tot regeringsfinansiering gehad nie, terwyl die Demokrate Trump daarvan beskuldig het dat hy die Amerikaanse demokrasie ondermyn met sy weiering om die uitslae te aanvaar.
Die algemene administratiewe owerheid van Amerika (GSA), die federale agentskap wat die presidensiële oorgange onderteken, het Maandag aan Biden gesê hy kan formeel met die oorhandigingsproses begin.
Emily Murphy, die administrateur van die GSA wat in 2017 deur Trump aangestel is, het in 'n brief gesê Biden sal toegang tot hulpbronne kry wat eers aan hom geweier is.
Die GSA het die aankondiging gedoen kort nadat amptenare in die Amerikaanse deelstaat Michigan vir Biden as oorwinnaar aangewys het. Dié aanwysing maak Trump se regspoging meer onwaarskynlik.
Biden en sy span kan nou aan die werk spring. Foto: Reuters
Trump en sy raadgewers sê hulle sal voortgaan om wettige regsweë te beoefen.
Biden se oorgangspan het 'n verklaring uitgereik waarin hulle sê hulle sal met vergaderings met federale amptenare oor Washington se reaksie op die koronaviruspandemie begin. Hulle sal ook met besprekings oor nasionale veiligheidskwessies begin.
Die GSA se aankondiging dat Biden en sy administrasie met hul take kan begin, beteken dat Biden se span nou befondsing en 'n amptelike kantoor sal hê sodat hulle met die oorgang kan begin.